
ועדת הפנים והגנת הסביבה
12/06/2013

הכנסת התשע-עשרה
נוסח לא מתוקן

מושב ראשון
<פרוטוקול מס' 49>
מישיבת ועדת הפנים והגנת הסביבה
יום רביעי, ד' בתמוז התשע"ג (12 ביוני 2013), שעה 11:00
<סדר היום:>
<הצעת חוק הרבנות הראשית לישראל (תיקון - הצגת מועמדות לכהונה נוספת של רב ראשי לישראל), התשע"ג-2013>
נכחו:

<חברי הוועדה:> 
מירי רגב – היו"ר
דוד אזולאי

תמר זנדברג

משה זלמן פייגלין

רינה פרנקל

דוד צור

זבולון קלפה
ישראל אייכלר
משה גפני

גילה גמליאל

יצחק וקנין

נסים זאב

אברהם מיכאלי

אורי מקלב

אלעזר שטרן
<מוזמנים:> 
סגן השר לשירותי דת אלי בן-דהן
	הראל גולדברג
	–
	רפרנט, משרד המשפטים


<ייעוץ משפטי: >
תומר רוזנר
גלעד קרן
יוטל כהן (מתמחה)
<מנהלת הוועדה:>
יפה שפירא
<רשמת פרלמנטרית:>
שרון רפאלי
<הצעת חוק הרבנות הראשית לישראל (תיקון - הצגת מועמדות לכהונה נוספת של רב ראשי לישראל), התשע"ג-2013>
<היו"ר מירי רגב:>
אני פותחת את ישיבת ועדת הפנים והגנת הסביבה. הרב בן-דהן, הגעתם לסיכומים? 

<סגן השר לשירות דת אלי בן-דהן:>
הגענו לסיכומים. 

<היו"ר מירי רגב:>
אני שמחה שהגענו לסיכומים. 
<ישראל אייכלר:>
גברתי היושבת-ראש, אני לא יודע מה זה סיכומים. אף אחד לא סיכם איתי. אני חבר ועדת הפנים, ואני רוצה לדעת מה.
<היו"ר מירי רגב:>
אז יפה, אז אתה תשמע עכשיו את הסיכומים. 

<ישראל אייכלר:>
- - לא יכול להיות שהכנסת תהיה משהו שמסכמים מאחור. אני רוצה לדעת על מה מצביעים. 
<היו"ר מירי רגב:>
הדיון אתמול נערך – אתה גם היית בחלקו – ולכן היום אנחנו עוברים להצבעה בלבד. מי שמצביע: חברת הכנסת מירי רגב - -
<ישראל אייכלר:>
אני רוצה לדעת על מה מצביעים. 

<משה גפני:>
רק שנייה, איך הגעת להצבעות? אני רוצה לדעת על מה מדובר. עם כל הכבוד, מה זה ההצבעות? מה זה פה, לשכת ראש הממשלה שמתקפלת כל רגע? גם התקפלת? אין דבר כזה, לא יהיה דבר כזה - -

<היו"ר מירי רגב:>
אתמול היה דיון. 

<משה גפני:>
אני נורא מצטער, לא תהיה הצבעה בצורה הזאת. אני מבקש לדעת מה עמדת משרד המשפטים. 

<היו"ר מירי רגב:>
- - חברת הכנסת גילה גמליאל - -

<משה גפני:>
- - ואני מבקש לדעת מהי עמדת היועץ המשפטי. 

<נסים זאב:>
היו כבר דיונים אתמול. 

<משה גפני:>
תודה רבה, אל תעזור לי. 

<נסים זאב:>
הטעית אותנו בדיונים אתמול. 

<משה גפני:>
אל תעזור לי. 

<רינה פרנקל:>
שעתיים היו דיונים. 

<משה גפני:>
שמחת זקנתי, אז למה לא הצבעתם? מה קרה, ראש הממשלה עוד לא התקפל אתמול? 

<היו"ר מירי רגב:>
אני תכף אציג על מה מצביעים. 

<משה גפני:>
בסדר, אז בהתחלה, תעשי את זה מסודר. 

<ישראל אייכלר:>
אני רוצה לדעת על מה מצביעים. 

<משה גפני:>
זה כנסת פה, עם כל הכבוד, זה לא לשכת ראש הממשלה שמתקפלת על כל דבר. הייתם יכולים להצביע אתמול. כמה זמן לקח לקפל את ראש הממשלה?  

<היו"ר מירי רגב:>
קיבלת את הבריף לתקשורת. כפי שאמרתי, אני אציג על מה אנחנו מצביעים. 
<משה גפני:>
תגידי על מה מדברים. אני רוצה לדעת את עמדת משרד המשפטים והיועץ המשפטי. 

<היו"ר מירי רגב:>
תודה רבה. לפני שאנחנו עוברים להצגת סעיפי ההצבעה ולפני שהיועץ המשפטי של הוועדה יציג את עמדתו ולאחר מכן יתייחס משרד המשפטים אנחנו עוברים מיד להצבעה - -
<ישראל אייכלר:>
לא, אני רוצה זכות דיבור. 

<היו"ר מירי רגב:>
- -אני חוזרת ואומרת מי יכול להצביע: חבר הכנסת משה פייגלין, חברת הכנסת גילה גמליאל במקום חמד עמאר - -
<משה גפני:>
בגלל שראש הממשלה התקפל. ולא בפעם הראשונה - -

<היו"ר מירי רגב:>
- - רינה פרנקל - -

<משה גפני:>
בושה. 

<היו"ר מירי רגב:>
חבר הכנסת בועז טופורובסקי, נמצא פה? 

<משה גפני:>
בושה. אני הרי תומך בראש הממשלה. מה יש לך? בושה. 

<היו"ר מירי רגב:>
מי במקום טופורובסקי? 

<משה גפני:>
אני לא הייתי אומר היום שאני מהליכוד בכלל, הייתי מתבייש. 

<היו"ר מירי רגב:>
מי במקום טופורובסקי? חבר הכנסת נחמן שי פה? עבודה. זבולון קלפה פה? 

<זבולון קלפה:>
כן. 

<היו"ר מירי רגב:>
דוד אזולאי – במקומו ניסים זאב - -

<תמר זנדברג:>
אז מה אם זה עבודה, זה חבר ועדה. 

<היו"ר מירי רגב:>
אז הוא צריך לבוא. תקראי לו. 

<תמר זנדברג:>
מה זה קשור אלינו? 

<היו"ר מירי רגב:>
אני צריכה לקרוא לו. 

<תמר זנדברג:>
מה אתם קשורים - - -

<קריאה:>
אנחנו מאוד קשורים, תתפלאי. 

<ישראל אייכלר:>
אני רוצה גם לדבר, לא רק להצביע. 

<היו"ר מירי רגב:>
דוד צור, כמובן. תמר זנדברג- - 
<ישראל אייכלר:>
לא יכול להיות מצב שבאים מלשכת ראש הממשלה - - - ועדה. 

<היו"ר מירי רגב:>
וחבר הכנסת טלב אבו עראר. אלה האנשים שיכולים להצביע. 

לאחר דיון ארוך אתמול הפסקנו את הדיון לפני ההצבעות - -

<קריאה:>
למה? 

<ישראל אייכלר:>
למה מפסיקים דיון לצורכי קואליציה? אין פה אופוזיציה? 
<היו"ר מירי רגב:>
כרגע אנחנו עוברים לעמדת היועץ המשפטי של הכנסת. 

<תומר רוזנר:>
קודם תציגי על מה. 

<היו"ר מירי רגב:>
אני מציגה על מה אנחנו מצביעים - -

<אורי מקלב:>
אני מבקש חוות דעת מהיועץ המשפטי. אם אי אפשר להפסיק הצבעה באמצע. 

<היו"ר מירי רגב:>
- - ולאחר מכן היועץ המשפטי - -

<אורי מקלב:>
הפסקת הצבעה באמצע – האם אפשר להפסיק הצבעה באמצע? 

<היו"ר מירי רגב:>
אני לא רוצה להוציא אותך מהדיון. 

<אורי מקלב:>
את לא צריכה להוציא אותי, אני רוצה תשובה. 

<היו"ר מירי רגב:>
אז אני מבקשת שתירגע. אני לקחתי ריטלין הבוקר, אתה לקחת? אז תירגע. 
<משה גפני:>
לא שמעתי מה אמרת לו. מה אמרת לאורי? 
<היו"ר מירי רגב:>
אני למדתי את זה אצלך בוועדת הכספים, גפני. אצלך בוועדת הכספים למדתי כמה דברים, ואני מאמצת את זה. כל מה שלמדתי אצלך בוועדת הכספים אני מאמצת. יש לי מורה טוב. 
<משה גפני:>
כל הכבוד. אם את לומדת ממני – אני מיהדות התורה, אני הייתי עם ראש הממשלה – אף פעם לא התקפלתי בצורה הזאת. אף פעם. ועדת הכספים לא התקפלה ככה. 
<היו"ר מירי רגב:>
ועדת הכספים אף פעם לא התקפלה, לכן השארנו את הפיקוח על המים. נעבור לפרטי הסעיפים - -
<משה גפני:>
אהה- - - חברת הכנסת רגב, את לא יכולה לתת לי מכה כזאת. 

<היו"ר מירי רגב:>
לא יכולה. 0-1, לא. 1-1. 

<משה גפני:>
זה בגלל שראש הממשלה דרש ממני. מה דרש פה ראש הממשלה? 

<גילה גמליאל:>
אמרתם הצבעות, לא נאומים.

<נסים זאב:>
אבל אתה צועק. תן לה לדבר. 
<ישראל אייכלר:>
אני מבקש את זכות הדיבור. 

<משה גפני:>
מה זה הדבר הזה? 

<היו"ר מירי רגב:>
סעיף 5 אומר שאנחנו מבטלים - - -

<משה גפני:>
אני רוצה את רשימת ההתקפלויות של ראש הממשלה – מה היה עד היום, ומה הולך להיות בעתיד? 

<נסים זאב:>
מי שרוצה פה להתלוצץ שימצא את המקום שלו בזמן המליאה. 

<היו"ר מירי רגב:>
קיבלתי אישור מיושב-ראש הכנסת לנהל את הדיון בשעה 11:00, ולכן אנחנו צריכים לעשות את זה בקיצור ולעניין. 

<ישראל אייכלר:>
אי אפשר למנוע את זכות הדיבור ממני. אני רוצה זכות דיבור. 

<היו"ר מירי רגב:>

אנחנו מבקשים לבטל את סעיף 5ג – רב ראשי יכול להציג מועמדות לבחירה לכהונה סמוכה לכהונתו. 
2. בסעיף 7 לחוק לעניין מינוי עשרת הרבנים באסיפה הבוחרת - -

<ישראל אייכלר:>
אני רוצה שיירשם בפרוטוקול שלא נתת זכות דיבור לחבר הוועדה. 

<משה גפני:>
היא תיתן. 

<היו"ר מירי רגב:>
- - חמישה ייבחרו על-ידי שר הדתות - -

<משה גפני:>
רגע, לא הבנתי, את מוחקת את סעיף ג'? 

<היו"ר מירי רגב:>
אם תהיה בשקט אתה תשמע, אם לא תהיה בשקט יש לך בעיה. 

<משה גפני:>
אני בשקט. 

<היו"ר מירי רגב:>
אז אם אתה בשקט – אני מקריאה את זה מחדש, ואני לא חוזרת שוב על סעיפי ההצבעה. אני מבקשת שתכבדו גם את עצמכם וגם את הוועדה. תודה רבה. 
<תמר זנדברג:>

מרוב החיפזון הדפיסו לנו הפוך. 
<היו"ר מירי רגב:>
אם היית מגיעה אתמול לדיון היית קוראת הנכון. 
<תמר זנדברג:>
אבל לא הגעתי אתמול לדיון, ואפשר שהדף שמונח לפנינו יהיה ישר ולא הפוך, מה לעשות? 

<היו"ר מירי רגב:>
- - ביטול סעיף 5 - -

<תמר זנדברג:>
זה לא קשור לזה שלא הגעתי אתמול לדיון.

<קריאה:>
תמר, זה בשביל שתוכלי להחזיק את זה ככה. 

<תמר זנדברג:>
אה, הבנתי – זה בעצם להקל עלינו. 

<היו"ר מירי רגב:>
תחזרי בך. מנהלת הוועדה, אני מתנצלת בשמה של תמר. היא לא ידעה איך קוראים את זה. את הדפסת את זה נכון. 

<משה גפני:>
שתדעי שמנהלת הוועדה היא אחת המנהלות הטובות ביותר שהיו בכנסת מאז ומעולם. 
<תמר זנדברג:>
מנהלת הוועדה היא מנהלת מצוינת. אבל אני מצטערת, אבל בישראל עדיין נהוג לקרוא ככה ולא ככה. 
<אברהם מיכאלי:>
ועדת חקירה פרלמנטרית. 

<קריאות:>
- - -

<תמר זנדברג:>
- - רק שלא נתבלבל. 

<היו"ר מירי רגב:>
מנהלת הוועדה, נא קחי לתשומת לבך שבמדינת ישראל קוראים ככה ולא ככה. 

<תמר זנדברג:>
לא, מנהלת הוועדה בסדר גמור, אין לי שום טענה אלייך. אבל לא צריך לבוא אליי בטענות שאני לא יודעת לקרוא. עם כל הכבוד, אני סטודנטית לתואר שלישי, ואני יודעת לקרוא דפים. 
<קריאה:>
טוב, די כבר. 

<נסים זאב:>
אני מבקש להצביע, גברתי היושבת-ראש. 

<היו"ר מירי רגב:>
אני מחכה שיהיה שקט. 

<נסים זאב:>
אל תיתני לאלה שרוצים לעשות פה סחבת. מספיק אתמול - -
<היו"ר מירי רגב:>
סעיף 5ג יבוטל – רב ראשי יוכל להציג מועמדות לבחירה לכהונה הסמוכה לכהונתו. 

<משה גפני:>
אבל הוא נמצא בעמדה שיפוטית. אני רוצה חוות דעת של היועץ המשפטי. 
<היו"ר מירי רגב:>
בסעיף 7 לחוק לעניין מינוי עשרת הרבנים באסיפה הבוחרת – 5 ייבחרו על-ידי שר הדתות באישור הממשלה, 5 ייבחרו על-ידי ראש הממשלה באישור הממשלה. 
<ישראל אייכלר:>
יש פה שתי רשויות – שר הדתות וראש הממשלה?
<היו"ר מירי רגב:>
בסעיף 8 לחוק לעניין מינוי עשרת נציגי הציבור – עשרת נציגי הציבור ייבחרו על ידי שר הדתות בהתייעצות עם ראש הממשלה באישור הממשלה. 
<תמר זנדברג:>
כמה נשים יש באסיפה הבוחרת? 

<משה גפני:>
כל הכבוד לראש הממשלה. 

<היו"ר מירי רגב:>
בסעיף 11 לחוק לעניין מינוי שני הנציגים שממונים על-ידי המועצה – אחד ימונה על-ידי שר הדתות - -
<משה גפני:>
ככה הוא גם יוותר על יהודה ושומרון? 

<היו"ר מירי רגב:>
- - ואחד ימונה על-ידי ראש הממשלה. יושב ראש ועדת הבחירות ימונה על-ידי שר הדתות באישור הממשלה. 

מועד הבחירות כהוראת שעה יתאפשר עד תום תקופת הכהונה הנוכחית - -

<תמר זנדברג:>
יש הבטחת ייצוג לנשים בחוק הזה? 

<משה גפני:>
- - -

<תמר זנדברג:>
מה אתה צוחק?

<משה גפני:>
הוא התקפל לגמרי. 

<היו"ר מירי רגב:>
- - דהיינו י"ז באב, 24 ביולי 2013. 

היועץ המשפטי לוועדה ולאחר מכן משרד המשפטים, ואנחנו עוברים להצבעה. 

<תומר רוזנר:>
על דעת היועץ המשפטי לכנסת אני מבקש לומר שהצעת הפשרה כפי שהוצגה כאן על-ידי יושבת-ראש הוועדה או ההצעה לשינויים בחוק – בהצטברות השינויים שמוצעים כאן לאחר שכבר הוברר שהן נציגי הכנסת והן נציגי מועצת הרבנות הראשית בוועדת הבחירות כבר מונו, ולמעשה ההצעה הזאת מבקשת לבטל את מינויים של אותם שני נציגים בוועדת הבחירות ולהחליפם. לטעמנו, המשחק כבר התחיל. מדובר בשינוי כללי המשחק לאחר שכבר החל. מדובר בפגיעה קשה בעקרונות היסוד של דיני הבחירות, אנחנו ממליצים לוועדה שלא להחיל את השינויים המוצעים על הבחירות הנוכחיות לרבנים הראשיים. 
<אורי מקלב:>
אני רוצה להגיד בפירוש: זה אומר שמי שמצביע בעד הוא נגד חוות הדעת של היועץ המשפטי. 

<היו"ר מירי רגב:>
אני יכולה לעבור להצבעה לאחר שאתמול היה דיון - -

<ישראל אייכלר:>
אני שואל את היועץ המשפטי אם חבר ועדה דורש לדבר, אם אפשר למנוע ממנו זכות דיבור לפני ההצבעה? 
<היו"ר מירי רגב:>
משרד המשפטים, בבקשה, תביע את עמדתך.
<ישראל אייכלר:>
אדוני היועץ, האם אפשר למנוע זכות דיבור מחבר ועדה שמבקש לדבר לפני הצבעה? 

<תמר זנדברג:>
אפשר שאלה ליועץ המשפטי על מה שהוא אמר עכשיו? 

<היו"ר מירי רגב:>
משרד המשפטים, בבקשה. 

<תמר זנדברג:>
גברתי היושבת-ראש, אני רוצה לשאול את היועץ המשפטי על מה שהוא אמר עכשיו על העמדה שהוצגה.
<היו"ר מירי רגב:>
משרד המשפטים, בבקשה. 

<הראל גולדברג:>
בגלל השינוי המבוקש, גברתי, בהרכב ועדת הבחירות ובהתחשב בעובדה שכבר שני נציגים נבחרו על-ידי המועצה זה אכן סוג של צעד נוסף שרק מדגיש את הקושי שאנחנו מבקשים לבצע כאן שינויים תוך כדי כך שהמהלך נמצא באבו. יחד עם זאת מכיוון שמדובר בוועדת בחירות ולא בגוף הבוחר עצמו – וועדת הבחירות היא גוף שהוא בעיקרו טכני-אדמיניסטרטיבי – מנעד שיקול הדעת שלו מוגבל. מצד שני ביחס לגוף הבוחר אין כאן שינוי חקיקה שמתייחס למהלך שכבר נעשה. כלומר הוא לא מבקש לשנות למשל את נציגי חברי הכנסת - -
<אלעזר שטרן:>
- - -

<היו"ר מירי רגב:>
חבר הכנסת שטרן, מדבר פה נציג משרד המשפטים. תן לו, בבקשה, לסיים לדבר. תודה. 
<הראל גולדברג:>
השינוי המבוקש בחקיקה לא מתייחס לבחירה של נציגים לגוף הבוחר, שכבר נעשתה. לכן למרות ההסכמה במישור העקרוני עם נציגי הייעוץ המשפטי לכנסת, הדבר לא ראוי להתבצע במהלך הליך שכבר התחיל אנחנו לא חושבים שזה בעוצמה כזאת שצריך לעצור את המהלך.  
<אורי מקלב:>
אתה מודע - - -

<היו"ר מירי רגב:>
תודה רבה. 

<ישראל אייכלר:>
לא קיבלתי תשובה מהיועץ המשפטי של הוועדה האם יש לי זכות דיבור או שאפשר לשלול ממני את זכות הדיבור כי כך החליטה לשכת ראש הממשלה והממשלה? 
<תומר רוזנר:>

הסמכות לקבוע את רשות הדיבור היא של יושבת ראש הוועדה, לפי שיקול דעתה. 
<תמר זנדברג:>
אפשר לשאול שאלה את היועץ המשפטי על מה שהוא אמר עכשיו? 

<ישראל אייכלר:>
אם יושבת ראש הוועדה לא מאפשרת לדבר - -

<היו"ר מירי רגב:>
- - - להצבעה. 

<תמר זנדברג:>
תומר, אמרת שגובשה פשרה. אם אתה יכול להציג פשרה – בין מי למי? שנית, מה העמדה שאנחנו נצביע שתהיה תומכת או תהיה בניגוד לעמדת היועץ המשפטי לכנסת כמו שהצגת כרגע? 

זה לא ברור. אם אפשר לא להתערב בדיון של חברי ועדה. עם כל הכבוד ליושבים מאחורה. 

<תומר רוזנר:>
לגבי הפשרה – אני התייחסתי להצעה כפי שהציגה אותה יושבת-ראש הוועדה, שזאת ההצעה שמונחת כרגע לדיון על שולחן הוועדה. לגבי השאלה השנייה לא כל כך הבנתי - -
<תמר זנדברג:>
אמרת לגבי הפשרה שהגיעו - -
<היו"ר מירי רגב:>
אתמול היה דיון ארוך, והיינו צריכים להגיע להסכמות. בוועדות מגיעים להסכמות. 
<תמר זנדברג:>
בין מי למי? 

<היו"ר מירי רגב:>
בין כל חברי הקואליציה והאופוזיציה. 

<ישראל אייכלר:>
האופוזיציה לא הסכימה לשום דבר. 

<היו"ר מירי רגב:>
אם היית אתמול בדיון היית מתערבת. 

<תמר זנדברג:>
אז אני שואלת. 

<היו"ר מירי רגב:>
זאת הצעת הוועדה. 

<תמר זנדברג:>
זאת הצעת הפשרה של הקואליציה? 

<היו"ר מירי רגב:>
כן. 

<תמר זנדברג:>
לשאלה השנייה: אם אני מצביעה בעד החוק הזה זה אומר שזאת הצבעה בניגוד לחוות הדעת של יועץ המשפטי לכנסת? 

<היו"ר מירי רגב:>
לא. 

<משה גפני:>
כן. התשובה היא כן. 

<תומר רוזנר:>
אנחנו אמרנו את המלצתנו. עמדת היועץ המשפטי לכנסת איננה מחייבת את חברי הכנסת. 
<תמר זנדברג:>
ברור, אבל עדיין אני רוצה לדעת האם אני מצביעה בניגוד היועץ המשפטי לכנסת. 

<תומר רוזנר:>
המלצתנו היא שלא לאשר את המהלך הזה בעיתוי הנוכחי. 
<תמר זנדברג:>
תודה. 

<אורי מקלב:>
מי שמצביע בעד הוא נגד חוות דעת היועץ המשפטי. 
<היו"ר מירי רגב:>
אנחנו עוברים להצבעה. 

<משה גפני:>
אני רוצה לשאול את היועץ המשפטי. 

<היו"ר מירי רגב:>
אנחנו סיימנו. גמרנו לשאול שאלות. אנחנו עוברים להצבעה. 
<אורי מקלב:>
שאלה ליועץ המשפטי. 

<היו"ר מירי רגב:>
מי בעד הצעת החוק? 

<משה גפני:>
רגע, אני רוצה לשאול את היועץ המשפטי. 

<היו"ר מירי רגב:>
גמרנו לשאול שאלות. 

<משה גפני:>
מה זה, גמרנו? 

<היו"ר מירי רגב:>
גמרנו לשאול שאלות. 

<משה גפני:>
אבל עם כל הכבוד - - -

<ישראל אייכלר:>
יש לי הצעה לסדר - -

<היו"ר מירי רגב:>
סליחה, גמרנו לשאול שאלות. היית אתמול בדיון - -

<ישראל אייכלר:>
יש לי הצעה לסדר: היות שלא נתת לי לדבר, והיות שלא הייתי אתמול בדיון אני לא משתתף בהצבעה. במקומי ישתתף הרב אורי מקלב. 
<היו"ר מירי רגב:>
אין בעיה. אורי מקלב היה אתמול בדיון. 

<תומר רוזנר:>
אם אייכלר רוצה שמישהו ישתתף במקומו הוא צריך לצאת. 

<ישראל אייכלר:>
למה אני חייב לצאת? 

<תומר רוזנר:>
כי הוא נמצא פה. 

<היו"ר מירי רגב:>
אתה רוצה לשמוע מה היועץ המשפטי אומר. כשנוח לך זה טוב - -
<ישראל אייכלר:>
אני שואל אותו. 

<היו"ר מירי רגב:>
אז היועץ המשפטי אמר שאם אתה נמצא פה - - -

<משה גפני:>
אנחנו מקבלים את עמדת היועץ המשפטי בכל מקרה. 

<היו"ר מירי רגב:>
יפה, אז לצאת החוצה. 

<קריאות:>
- - -

<תומר רוזנר:>
אם חבר כנסת נמצא פה אז אין לו ממלא מקום. 

<משה גפני:>
- - - סיעת ש"ס. 

<נסים זאב:>
יש לך בעיה איתי?

<משה גפני:>
כן. 

<נסים זאב:>
אוקיי, אז נתחשבן בחוץ.

<משה גפני:>
בחוץ נתחשבן. יש לי בעיה. 

<ישראל אייכלר:>
אז אני יוצא החוצה מתוך מחאה שלא נתנו לי לדבר, ואני מעביר את ההצבעה לאורי מקלב. 
<משה גפני:>
מה זה הדבר הזה פה? מי חברי הוועדה? אני רוצה לדעת. מי מצביע? 


עליזה, מה זה? מה זה הדבר הזה? יושבים פה חברי כנסת. 

<נסים זאב:>
אולי תפסיק לצעוק עליי? אתה לא חבר ועדה. 

<משה גפני:>
מה זה הדבר הזה, היושבת ראש? 

<נסים זאב:>
משלתם בנו 40 שנה. סטופ.

<אורי מקלב:>
כן - - -

<נסים זאב:>
ניצלת אותנו. אנחנו היינו עבדים שלכם. סטופ. גם ממצרים השתחררנו, בסדר? 

<אורי מקלב:>
אל תהיו עבדים, אבל אל תהיו נמושות. 

<נסים זאב:>
תפסיקו להכתיב לנו את החיים. הבוסים. אל תהיו בוסים עלינו. תחנכו את עצמכם. 
<ישראל אייכלר:>
אדוני היועץ, נמצא פה חבר הכנסת דוד אזולאי – האם הוא חייב להצביע או לצאת כמוני? 

<היו"ר מירי רגב:>
כן. דוד אזולאי, תצא בבקשה. 

<משה גפני:>
למה הוא צריך לצאת? 

<היו"ר מירי רגב:>
זאת החלטה של היועץ המשפטי. אתם אוהבים את ההחלטות של היועץ המשפטי? אתם מאמצים אותן? תאמצו אותן. 

<אורי מקלב:>
הוא אומר, אני לא משתתף בהצבעה, ומישהו אחר ממלא את מקומי. 

<תומר רוזנר:>
הוא נמצא בחדר, אז הם לא יכולים למלא את מקומו. 

<קריאה:>
לא, לא, לא. 

<היו"ר מירי רגב:>
מה זה "לא, לא, לא"? תחליטו. נעשה פה רגע סדר מי מצביע. לא ראיתי דבר כזה. 
<יצחק וקנין:>
היועץ המשפטי צודק לחלוטין, ואני רוצה לחזק את דבריו. אם נמצא מישהו במקום מישהו - -

<תומר רוזנר:>
רק אם הוא לא נמצא. 

<יצחק וקנין:>
אם הוא ממלא מקום על פי דין הוא יכול היה להישאר. לכן אתה צודק. 

<תומר רוזנר:>
אם חבר כנסת נוכח לא יכול להיות לו גם ממלא מקום. 

<תמר זנדברג:>
החוק הוא שלא יכול להיות חבר כנסת מאותה סיעה נוכח גם אם הוא לא מצביע? 

<תומר רוזנר:>
אם חבר ועדה נמצא לא יכול להיות לו ממלא מקום. 

<תמר זנדברג:>
אין בעיה, שניים לא יצביעו. הוא לא יכול להיות נוכח בדיון? 

<תומר רוזנר:>
הוא יכול להיות נוכח, אבל בהצבעה אם הוא נמצא הוא צריך להצביע. 

<היו"ר מירי רגב:>
אם חבר הכנסת נמצא הוא לא יכול להצביע. 

<תומר רוזנר:>
הוא יכול להצביע, הוא לא יכול להצביע במקום. 

<תמר זנדברג:>
זה הגיוני. 

<יצחק וקנין:>
זה בחקיקה. תיקנו את זה בקדנציה הקודמת בוועדת כנסת. 

<תמר זנדברג:>
לא תמיד מה שבחקיקה הוא הגיוני. 

<יצחק וקנין:>
אבל תיקנו את זה בקדנציה הקודמת. כאשר נקבע ממלא מקום בחוק מול חבר כנסת הוא יכול לשבת איתו יחד, אבל אם הוא רק מחליף אותו אז רק כשהוא לא נמצא. 

<תמר זנדברג:>
זה הגיוני. זה בתקנון?

<יצחק וקנין:>
כן, זה בתקנון. היועץ המשפטי צודק. 
<תמר זנדברג:>
לא היה לי ספק שהוא צודק. אני רק לא הבנתי. 

<היו"ר מירי רגב:>
אנחנו יכולים לעבור להצבעה? כולם פה? 
<משה גפני:>
אני מבקש לדעת ממשרד המשפטים האם הם קיבלו את חוות הדעת של היועץ המשפטי של הנהלת בתי הדין הרבניים? מה ההתייחסות שלהם? 
<היו"ר מירי רגב:>
איפה גילה? שתבוא עכשיו. 

<משה גפני:>
מה, גילה? היא לא רוצה. 

<היו"ר מירי רגב:>
שגילה תבוא עכשיו להצבעה. 

אנחנו עוברים להצבעה: חברת הכנסת מירי רגב – בעד; חבר הכנסת משה פייגלין?

<משה זלמן פייגלין:>
נגד. 

<היו"ר מירי רגב:>
חברת הכנסת גילה גמליאל במקום חבר הכנסת חמד עמאר. 

<גילה גמליאל:>
בעד. 

<היו"ר מירי רגב:>
חברת הכנסת רינה פרנקל? 

<רינה פרנקל:>
בעד. 

<היו"ר מירי רגב:>
חבר הכנסת בועז טופורובסקי – איננו; חבר הכנסת נחמן שי – איננו; חבר הכנסת זבולון קלפה?

<זבולון קלפה:>
בעד. 

<היו"ר מירי רגב:>
חבר הכנסת נסים זאב – במקום חבר הכנסת דוד אזולאי.

<נסים זאב:>
בעד. 

<היו"ר מירי רגב:>
חבר הכנסת אורי מקלב – במקום חבר הכנסת אייכלר.

<אורי מקלב:>
נגד. 

<היו"ר מירי רגב:>
חבר הכנסת דוד צור?

<דוד צור:>
בעד. 

<היו"ר מירי רגב:>
חברת הכנסת תמר זנדברג?

<תמר זנדברג:>
נגד. 

<היו"ר מירי רגב:>
חבר הכנסת טלב אבו עראר – איננו. 


תוצאות ההצבעה: 

הצבעה

בעד הצעת החוק – 6
נגד – 3
נמנעים – אין
הצעת החוק בקריאה ראשונה התקבלה. 

<היו"ר מירי רגב:>
6- בעד, 3- נגד. החוק הקרוי "חוק עמאר" עבר בקריאה ראשונה. 
<משה גפני:>
בושה וחרפה לכנסת. 

<נסים זאב:>
אני מבקש רביזיה. 

<היו"ר מירי רגב:>
רביזיה תתקיים בעוד חצי שעה. בשעה 12:00 תיערך רביזיה. 

<משה גפני:>
יש הצבעות במליאה. 

<היו"ר מירי רגב:>
בשעה 12:00 תיערך רביזיה. תודה רבה לכם. 

<הישיבה ננעלה בשעה 11:30.>
